Kehtinuks haridusminister Mailis Repsi lävendikava minu kooliajal, sattunuks mõned mu klassikaaslased keskkooli asemel kutsekooli. Tõenäoliselt olnuks see parem neile, meile, kõigile. „Milleks ma neid valemeid pean õppima, nagunii ei lähe neid kunagi vaja!” Sellist juttu võis neilt kuulda vist kõigi reaalainete kohta.
Oletan, et praeguseks polegi neil neid valemeid vaja läinud. Ega ka oskust eristada Monet Manet’st, paigutada kiillausesse õiged kirjavahemärgid jne. Kutsekooliski pidanuks nad valemeid õppima, kuid ehk oleks õpetaja mõistnud leebem olla ja pannud rohkem rõhku ametile.
Lävendialuste noorte tulevik ei lõpe kutsekooliga. Tööpõllul saavad nad ruttu eelise, ent neilgi on võimalik ülikooli minna, sest ka kutsekoolis saab õppida rohkem ja paremini. Kelleltki ei võetaks midagi ära. Võib-olla võimaldaks lävend teha keskhariduse kõigile mõttekamaks? Igatahes väärib Repsi mõte arutamist.